  Майя Бывальцева 12-тӥ инвожое Ижкарысь Кызьпу арамаын Гербер шулдыръяськонын Удмуртиысь йӧскалык лыдӟиськонни элькунысь тодмо гожъясьёсын но кылбурчиосын пумиськонъёс но автограф-сессиос радъялозы. Со сярысь ужъюртлэн пресс-службаез ивортэ. Творчествоя пумиськонъёсы ӧтемын Вячеслав Ар-Серги, Василий Ванюшев, Татьяна Чернова, Любовь Тихонова, Семён Карпов, Сергей Жилин, озьы ик егит авторъёс — Дарали Лели, Богдан Анфиногенов, Оксана Бисар но мукетъёсыз. Озьы ик Кызьпу арамаын ужалоз «Лыдӟетъюртлэн историез — элькунлэн историез» адӟытон, «Дышетӥськом Удмуртиез» викторина, авторъёслы кылбуръёссэс лыдӟон понна «эрико микрофон». Мылкыд карисьёс Ашальчи Окилэсь но Кузебай Гердлэсь кылбуръёссэс лыдӟыны быгатозы, со пӧлын пӧртэм кылъёсы берыктэмъёссэ. Сукыръёсын но ляб адӟисьёсын ужась лыдӟиськонни кӧня ке мастер-классъёс ортчытоз: «Знакомство с Брайлем», «Секреты жестового языка», «Мастерская настроения», «Игра, доступная всем». Мастер-классъёсы пӧртэм арлыдъем, пӧртэм удысъёсын ужась вань мылкыд карисьёс пыриськыны быгатозы. Тодэ вайытом, Ижкарын Гербер шулдыръяськон 12-тӥ инвожое 12 часын кутскоз. Валтӥсь сцена вылын Кырӟанъя но эктонъя «Италмас» кун академ ансамбль концерт возьматоз. Нош 16-тӥ инвожое Ува ёросысь Пекшур гурт вӧзын элькун Гербер ортчоз. Куноос понна пӧртэм площадкаос ужалозы. Тегъёс: Лулчеберет Ижкар лыдӟиськонни Удмуртия Гербер гожъясьёс  